VARSINAIS-SUOMEN MAASEUTUOPPILAITOS		

OPISKELIJA-ASUNTOLAN JÄRJESTYSSÄÄNNÖT

 1 §	Opiskelija-asuntolan alueena pidetään asuntolaa,  piha-aluetta ja autojen pysäköintialueita.

 2 §	Näitä järjestyssääntöjä sovelletaan asuntolassa asuviin henkilöihin ja heidän vieraisiinsa. Sääntöjen tavoitteena on asumisviihtyvyyden ja opiskelurauhan säilyminen. Asuntolassa asuva henkilö on vastuussa siitä, että hänen vieraansa noudattavat asuntolan järjestyssääntöjä.

 3 §	Asumisoikeus myönnetään opiskelijalle lukukaudeksi kerrallaan. Asumisoikeus oppilasasuntolassa on lähiopetusviikkojen maanantain klo 6.00 ja perjantain klo 15.00 välillä. Asuntolanhoitajan luvalla sallitaan poikkeukset. Viikonloppuasumisesta on sovittava asuntolanhoitajan kanssa viimeistään edeltävänä torstaina. Opiskelija-asuntolassa asumisaikana pidetään kaikkea sitä aikaa, jonka asukas viettää asuntolassa.

 4 §	Asuntolassa oleskelu on sallittu oppituntien aikana vain erityissyistä kuten esim. sairastapauksissa. Tällöin on asiasta ilmoitettava ennen klo 8.00 ao. opettajalle. 

 5 §	Muiden kuin opiskelija-asuntolassa asuvien henkilöiden oleskelu asuntolan tiloissa on sallittu vierailuaikoina, kouluajan jälkeen klo 22.00 saakka ja viikonloppuina klo 9.00 - 22.00 sekä muissa tapauksissa asuntolanhoitajan luvalla.

 6 §	Asuntolan huoneiden ovien avoinna ja lukittuina pitämisestä päättävät asuntolan asukkaat. Solujen ulko-ovet kuuluu aina pitää lukittuina.

 7 §	Opiskelija-asuntolan kaikissa tiloissa tulee välttää melua, jotta opiskelu- ja asumisrauha asuntolassa säilyisi. Hiljaisuus on klo 22.00 - 6.00.

 8 §	Asuntolassa asuvat ovat velvollisia huolehtimaan oman asuinhuoneensa, yhteisten tilojen ja asuntolan välittömän piha-alueen siisteydestä annettujen ohjeiden mukaan. 

 9 §	Opiskelija-asuntolan omaisuutta tulee käsitellä huolella. Omaisuuden vahingoittamisesta tai katoamisesta tulee ilmoittaa viipymättä asuntolanhoitajalle tai kiinteistönhoitajalle. Tahalliset omaisuuden rikkomiset korvaa niiden aiheuttaja/ aiheuttajat. 

10 §	Lemmikkieläinten pitäminen asuntolassa ei ole sallittua lukuun ottamatta opetuksessa käytettäviä eläimiä. Opetuksessa käytettävien eläinten pitäminen on sallittu vain sovituissa tiloissa ao. opettajien ohjeiden mukaan. Mikäli eläin tai eläimen omistaja/ haltija käyttäytyy häiritsevästi asuntolassa tai oppilaitoksen alueella, menettää opiskelija oikeuden pitää lemmikkiä asuntolassa. Koirien ulkoiluttaminen on sallittu vain ilmoitustaulun karttaan merkityillä alueilla.

11 §	Päihteiden hallussapito, käyttäminen ja niiden vaikutuksen alaisena esiintyminen opiskelija-asuntolassa ja sen alueella on kielletty. Tuorlan majatalossa noudatetaan anniskeluehtojen mukaista käytäntöä.
Mikäli rikkomus todetaan, asuntolanhoitajalla tai rehtorilla on oikeus poistaa kyseinen henkilö asuntolasta.  Lisäksi asuntolanhoitajalla on oikeus hävittää asuntolaan tuotu alkoholi.

12 §	Tupakoiminen on sallittu vain piha-alueilla merkityillä paikoilla tupakkalain (765/94) mukaisesti.

13 §	Autot on ehdottomasti pysäköitävä niille merkityille paikoille.

14 §	Asuntolassa toimii asuntolanhoitaja, jonka puoleen voi kääntyä asuntolaan liittyvissä asioissa.

15 §     Edellä mainittuja järjestyssääntöjä rikottaessa rehtorilla on oikeus evätä opiskelijalta asumisoikeus yhden 
kuukauden ajaksi. Yhtymähallituksella on lakiin perustuvien kurinpidollisten säädösten rajoissa oikeus erottaa opiskelija asuntolasta pysyvästi. Asuntolasta tai oppilaitoksesta erotettu opiskelija ei saa oleskella asuntolassa lainkaan erotusaikana eikä häneen näin ollen sovelleta vierailijaa koskevia säädöksiä.

Opiskelijoiden asumisoikeus tarkistetaan lukukausittain ja oppilaitos voi harkintansa mukaan 3 §:ään liittyen olla myöntämättä asuntolapaikkaa lukukauden vaihtuessa.

16§	Oppilaitos ei vastaa opiskelijoiden henkilökohtaisesta omaisuudesta. Opiskelijoita suositellaan ottamaan tarvittaessa irtaimistolleen oma vakuutus.

